স্থানীয় সূত্রের খবর, বৃহস্পতিবার দুপুর ১২টা নাগাদ দুই বন্ধুর সঙ্গে আড়িয়াদহের পাটবাড়ি ঘাটে স্নান করতে গিয়েছিলেন সৌম্যদীপ গঙ্গোপাধ্যায়। ঘণ্টা দুয়েকের মধ্যেই আড়িয়াদহের কেদারনাথ ব্যানার্জি রোডে ওই যুবকের বাড়িতে গিয়ে সৌম্যদীপের তলিয়ে যাওয়ার খবর দেন তাঁর দুই বন্ধু। এরপর সৌম্যদীপের বাবা দুলাল গঙ্গোপাধ্যায় বিষয়টি বেলঘরিয়া থানায় জানান। মৃতের পরিবারের অভিযোগ, শুরুতে পুলিশের তরফে উদ্ধারের জন্য বিশেষ তৎপরতা লক্ষ্য করা যায়নি। তারা শুধু দক্ষিণেশ্বর এলাকায় বিপর্যয় মোকাবিলার সঙ্গে যুক্ত কয়েকটি স্বেচ্ছাসেবী সংস্থার সঙ্গে যোগাযোগ করেছিল। তারপর সন্ধ্যা গড়িয়ে যাওয়ার পরে বিপর্যয় মোকাবিলা বাহিনীর সঙ্গে যোগাযোগ করা হয় পুলিশের তরফে। সেই বাহিনী এলেও উদ্ধারকাজের জন্য তৎপরতা লক্ষ্য করা যায়নি। বরং উদ্ধারকাজে ব্যবহৃত স্পিডবোটের জন্য তেল চাওয়ার অভিযোগ উঠেছে বিপর্যয় মোকাবিলা বাহিনীর বিরুদ্ধে। তেল এনে দিলেও বাহিনীর সদস্যেরা তৎক্ষণাৎ কাজে নামেননি বলে অভিযোগ। যদিও তা মানতে চাননি ব্যারাকপুর পুলিশ কমিশনারেটের ডিসি (জোন-টু) ধ্রুবজ্যোতি দে। শেষপর্যন্ত শুক্রবার দুপুরে বিএসএফ জেটি ঘাট থেকে সৌম্যদীপের দেহ উদ্ধার করেন স্থানীয় বাসিন্দারা। 
শুধু উদ্ধারকাজে গাফিলতিই নয়। সৌম্যদীপের গঙ্গায় তলিয়ে যাওয়া নিয়েও প্রশ্ন রয়েছে তাঁর পরিবারের সদস্যদের। এদিন বিকেলে তাঁর বাড়িতে বসে দুলাল বলেন, ‘‘ছেলে সাঁতার জানত না। যে দু’জনের সঙ্গে গিয়েছিল সৌম্যদীপ, তাঁদের একজন পরিচিত হলেও (বুবলাই তিওয়ারি, সৌম্যদীপদের অ্যাপার্টমেন্টের উপরে থাকেন) অন্যজনকে কোনওদিনই দেখিনি। সৌম্যদীপ স্নান করতে নামল আর বাকি দু’জন বসে থাকল। এতেই সন্দেহ হচ্ছে।’’ ছেলের মৃত্যু নিয়ে সংশয় প্রকাশ করলেও এখনও পর্যন্ত বেলঘরিয়া থানায় ওই দুই বন্ধুর বিরুদ্ধে কোনও অভিযোগ দায়ের করেননি দুলাল। তাঁর কথায়, ‘‘এখনও অনেক কাজ রয়েছে। তাই করা হয়নি।’’